LISA

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„Liquirizia di Calabria“

ELi nr: PDO-IT-00644-AM02 – 10.5.2018

KPN ( X ) KGT ( )

1. Taotlejate rühm ja õigustatud huvi

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Ühendusel Consorzio di tutela della Liquirizia di Calabria DOP on seadusekohane õigus esitada muutmistaotlus vastavalt põllumajandus-, toiduaine- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☒ Tootmismeetod — ☐ Seos piirkonnaga — ☐ Märgistus — ☒ Muu: [kontrolliasutus; õigusaktide asjakohastamine]

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

Tootespetsifikaadi artikkel 2 ja koonddokumendi punkt 3.2

— Tooteliigi „värske juur“ järgmisi väärtusi: „— veesisaldus: 48–52 % — glütsürrisiinhappesisaldus: 0,60–1,40 %“ on muudetud järgmiselt: „— veesisaldus ≤ 52 % — glütsürrisiinhappesisaldus: ≤ 1,40 %“

Muudatuse eesmärk on hõlmata KPN toote „Liquirizia di Calabria“ liigi „värske juur“ hulka tooted, mille veesisalduse ja glütsürrisiinhappe sisalduse väärtus on väiksem varasemalt sätestatud määrast.

Tooteliigi „värske juur“ veesisalduse määra muutmine on tingitud ilmastikuolude suurest varieeruvusest, mis mõjutavad ka lagritsa-magusjuure juure veesisaldust koristamise hetkel, sellega seoses peeti otstarbekaks jätta välja minimaalse veesisalduse nõue, säilitades lubatud maksimaalse veesisalduse nõude.

Glütsürrisiinhappesisalduse piirmäära muutmise eesmärk on hõlmata KPN toote „Liquirizia di Calabria“ hulka ka värsked juured, mille glütsürrisiinhappe sisaldus on väiksem kui 0,60 %. See muudatus arvestab toote eripära, mille alusel erineb toode turul pakutavatest teistes piirkondades kasvatatud juurtest oma väiksemate väärtuste poolest.

— Tooteliigi „kuivatatud juur“ järgmisi väärtusi: „— veesisaldus: 6–12 % — glütsürrisiinhappesisaldus: 1,2–2,4 %“ on muudetud järgmiselt: „— veesisaldus: ≤ 12 % — glütsürrisiinhappesisaldus: ≤ 5 % kuivainest“.

Muudatuse eesmärk on hõlmata KPN toote „Liquirizia di Calabria“ liigi „kuivatatud juur“ hulka tooted, mille veesisaldus on väiksem varasemalt sätestatud määrast ja mille puhul glütsürrisiinhappesisalduse puhul on jäetud välja väärtuste vahemik ning sätestatud on üksnes maksimaalne lubatav sisaldus, mille väärtus on esitatud suhtarvuna toote kuivainest.

Veesisaldusega seotud parameetri muutmise taotlus on tingitud asjaolust, et kuivatatud lagritsa-magusjuure juure veesisalduse määr on tihedalt seotud tingimustega, mis tulenevad kasvukeskkonnast, töötlemismenetlusest ning pakendamis- ja ladustamismeetoditest. Sellega seoses piiratakse veesisalduse minimaalse väärtuse kehtestamisega põhjendamatult toote „Liquirizia di Calabria“ tootmist.

Glütsürrisiinhappesisalduse parameetri muutmise taotlemine on tingitud vajadusest säilitada sidusus „värske juure“ jaoks sätestatud parameetritega. Uuringutest ilmnes, et kehtivas tootespetsifikaadis sätestatud kuivatatud juure glütsürrisiinhappesisalduse määr ei ole kooskõlas värske juure puhul sätestatud väärtustega. Seega on tegemist veaga, mis tuleb parandada, et tagada tootespetsifikaadis esitatud andmete täpsus.

Üksnes glütsürrisiinhappesisalduse lubatava maksimaalse väärtuse sätestamine ei mõjuta koonddokumendis esitatud toote eripäraga seotud andmeid, mille alusel toimus nimetuse „Liquirizia di Calabria“ registreerimine. Kuivatatud juure saamiseks kasutatava töötlemata juure maksimaalne glütsürrisiinhappesisaldus vastab endiselt kehtivale väärtusele 1,40 % ning seda väärtust ei muudetud.

— Toote „juureekstrakt“ järgmist väärtust: „— glütsürrisiinhappesisaldus: 3–6 %“ on muudetud järgmiselt: „— glütsürrisiinhappesisaldus: ≤ 6 % kuivainest“.

Muudatuse puhul on lisaks täpsustusele, et vaadeldav parameeter on esitatud protsendimäärana toote kuivainest, võetud arvesse ka teadusministeeriumi ja ülikooli fondi PON R&C 2007–2013 kaudu rahastatud projekti raames tehtud uuringut, milles käsitletakse 17 viimase aasta andmeid. Uuringust ilmneb, et 17 viimase aasta jooksul on Calabrias toodetud lagritsa-magusjuure juureekstrakti (protsendimäärana väljendatud) glütsürrisiinhappesisaldus järjest langenud.

Seetõttu peeti kohaseks jätta välja tootespetsifikaadis esitatud minimaalne glütsürrisiinhappesisalduse nõue. Muudatusega kinnitatakse veel kord kõnealuse kultuuri eripärasid, millest tulenevalt KPN toode „Liquirizia di Calabria“ erineb teistes piirkondades toodetud juurtest märkimisväärselt madalama glütsürrisiinhappesisalduse poolest.

Tootmismeetod

Tootespetsifikaadi artikkel 5

Järgmist lauset:

„See toiming tehakse avatud, õhutatavates ja päikesevalguse juurdepääsu võimaldavates kohtades või suletud, kuid hästi õhutatavates ruumides, või ventileeritavates ahjudes, vältides toote kokkupudet 50 °C ületava temperatuuriga, mis võib toote omadusi muuta“

on muudetud järgmiselt:

„See toiming võidakse teha avatud, õhutatud ja päikesevalguse juurdepääsu võimaldavates kohtades, suletud, kuid hästi õhutatavates ruumides, ventileeritavates ahjudes või erikuivatites, vältides toote kokkupuudet 60 °C ületava temperatuuriga, mis võib toote omadusi muuta“.

Sätestatud on võimalus kasutada kuivatamiseks (päikesekiirgust tarbivaid) uue põlvkonna kuivateid ning selle tulemusel kohandatakse tootespetsifikaadi nõudeid toiduainetööstuses kasutatavate uute tehnoloogiliste võtetega.

Sellesse artiklisse tehtud muudatustega nähakse ette lisatäpsustus seoses lagritsa-magusjuure juure turustamiseelse kuivatamise piirtemperatuuriga, mis võimaldab tagada toote kvaliteedi ja taimetervisega seotud tingimused.

Seoses sellega tuleb rõhutada, et lagritsa-magusjuure kuivatatud ning ladudesse ja mõnikord müügilettidele ladustatud juuri võib ohustada mardikas mööbli-toonesepp Anobium punctatum, keda kutsutakse ka puukoiks.

Tehtud on toote „Liquirizia di Calabria“ eriuuringud, millel oli kaks eesmärki – selgitada toote kvaliteedi tagamiseks välja, kuidas toimub toimeainete muundumine temperatuuridel 30–40–50–60 °C ning määrata kindlaks maksimaalne temperatuur ja maksimaalne töötlemise kestus, mis võimaldab osutatud parasiidi kahjutuks teha.

Uuringute tulemusel on selgunud, et lagritsa-magusjuure juure kuivatamine temperatuuril kuni 60 °C ei mõjuta lagritsa-magusjuure juure koostisosi sellisel määral, mis võiks kahjustada toote kvaliteeti. Uuringud on näidanud, et mardikas talub kuumust vastse faasis küll kõige paremini, kuid isegi lühike kokkupuude (5 minutit) temperatuuriga üle 52 °C põhjustab vastsete hukkumise 100 % ulatuses, mis võimaldab vältida mööbli-toonesepa arengut turustatavates tootepartiides, mida mardika vastsed võiksid kahjustada.

Muu

Kontrolliasutus

Tootespetsifikaadi artiklisse 7 on lisatud tootespetsifikaadi nõuetele vastavuse kontrollimise eest vastutava kontrolliasutuse nimi, aadress ja kontaktandmed.

Õigusalane ajakohastamine

Viited määrusele (EÜ) nr 510/2006 on asendatud viidetega määrusele (EL) nr 1151/2012.

KOONDDOKUMENT

„Liquirizia di Calabria“

ELi nr: PDO-IT-00644-AM02 – 10.5.2018

KPN ( X ) KGT ( )

1. Nimetus

„Liquirizia di Calabria“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.8. Asutamislepingu I lisas loetletud muud tooted (vürtsid jne)

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Kaitstud päritolunimetuse „Liquirizia di Calabria“ kasutamise ainuõigus on seotud värske või kuivatatud lagritsa-magusjuure ja selle ekstraktiga. Lagritsa-magusjuure näol on tegemist liblikõieliste sugukonda kuuluva loodusliku või kultuurtaime Glychirrhiza glabra var. typica, mille kohta Calabrias kasutatakse nimetust „Cordara“

Turustamisel on kaitstud päritolunimetusega tootel „Liquirizia di Calabria“ järgmised omadused.

värske juur:

— värvus: õlgkollane;

— maitse: magus, aromaatne, intensiivne ja püsiv;

— veesisaldus ≤ 52 %;

— glütsürrisiinhappesisaldus: ≤ 1,40 %;

kuivatatud juur:

— värvus: õlgkollasest ookerkollaseni;

— maitse: magus ja puuviljamaitseline, kergelt kirbe;

— veesisaldus: ≤ 12 %;

— glütsürrisiinhappesisaldus: ≤ 5 % kuivainest;

juureekstrakt:

— värvus: hallikaspruunist mustani;

— maitse: magus-kibe, aromaatne, intensiivne ja püsiv;

— veesisaldus: 9–15 %;

— glütsürrisiinhappesisaldus: ≤ 6 % kuivainest.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid alates külvamisest kuni koristamiseni ning kuivatamine ja töötlemine peavad toimuma punktis 4 määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

KPN toodet „Liquirizia di Calabria“ turustatakse papist, klaasist, metallist, keraamilisest materjalist, polüpropüleenist või polüeteenist pakendis või mis tahes materjalist pakendis, mida on kehtivate eeskirjade kohaselt lubatud kasutada toiduainete pakendamiseks. Pakitud toote kaal võib ulatuda 5 grammist kuni 25 kilogrammini. Pakend peab olema pitseeritult suletud nii, et pakendi avamisel pitser puruneb.

3.6. Sellise toote märgistamise erieeskirjad, millele registreeritud nimetus viitab

Märgisel peab olema kaitstud päritolunimetuse logo, kontrolliasutuse antud kontrollnumber ja toote pakendamise kuupäev. Kaitstud päritolunimetuse „Liquirizia di Calabria“ logol on kujutatud stiliseeritud võrdkülgset täisnurkset rombi. Trükitud logo väikseim suurus nii vertikaal- kui ka horisontaalsuunas on 0,5 cm. Kaitstud päritolunimetuse logo võib olla trükitud mis tahes värvuses.

4. Geograafilise piirkonna täpne määratlus

Toote „Liquirizia di Calabria“ tootmispiirkond hõlmab toote spetsifikaadis loetletud, merepinnast kuni 650 meetri kõrgusel asuvaid kommuune, kus leidub looduslikult kasvava või kultuurtaimena kasvatatava Glycyrrhiza Glabra var. typica, mille kohta Calabrias kasutatakse nimetust „Cordara“. Piirkonda piirab põhja poolt Pollino mäemassiiv, mis laskub aeglaselt kirde suunas kuni Rocca Imperialeni, mis on eralduspiiriks Basilicate maakonnaga. Tootmispiirkond hõlmab Crati jõe orus asuvaid maa-alasid lõunast põhja suunas voolava ja pärast Sybarise tasandiku läbimist Joonia merre suubuva jõe mõlemal kaldal. Türreeni mere poolsel jõekaldal paiknevatest aladest kuuluvad sellesse piirkonda alad, mis jäävad põhjast lõuna suunas Falconara Albanese ja Nicotera kommuuni vahele. Joonia mere poolsel jõekaldal hõlmab tootmispiirkond põhja poolt vaadates alasid, mis jäävad Crotone provintsi suure tasandiku ja Calabria otsatipu vahele.

5. Seos geograafilise piirkonnaga

Lagritsa-magusjuure tootmise ajalooliseks piirkonnaks oli Calabria rannikupiirkond ja eeskätt Sybarise tasandikul asuvaid Villapiana, Cerchiara di Calabria, Cassano Ionio-Sibari, Corigliano Calabro ja Rossano kommuune hõlmav ala, kus tootmist soodustab ränirikas, kivine ja neutraalse pHga tasandikupinnas. Ka kliimatingimused on Sybarise tasandikul, kuhu tänapäevalgi on koondunud suurem osa lagritsa-magusjuure tootmisest, soodsad taime kasvuks. Eeskätt avaldavad mõju mägede lähedus ning tuulte puudumine tänu Pollino ja Sila mäemassiivide tekitatud looduslikule tõkkele. Lagritsa-magusjuure taimed kasvavad looduslikult või kultiveeritult rannikuäärsetel aladel, nende leviala ulatub üle Türreeni mere poolsete tasandike (Lamezia Terme, Falerna, Nocera Tirenese jne) ja Joonia mere poolse külje (Crotone, Isola Capo Rizzuto, Chiaravalle, Badolato, Roccella Ionica jne) kuni mägedeni sisemaal, tungides Calabria suuremate jõgede orgude kaudu kuni sisemaa mäemassiivideni, mis tänu oma eripärastele pinnavormidele saavad ära kasutada mere soodsat mõju. See tähendab, et samade omadustega lagritsa-magusjuur võib kasvada ka rannikust mitme kilomeetri kaugusel.

Selgelt vahemereline kliima, mida iseloomustavad pikad soojad suved ja pehmed talved, soodustab Glychyrrhiza glabra var. typica („Cordara“) ühtlast levikut kogu kõnealuses piirkonnas.

KPNiga toode „Liquirizia di Calabria“ erineb teistest samalaadsetest toodetest selgelt füüsikalis-keemiliste omaduste poolest, seejuures sekundaarsete metaboliitide olemasolu tõttu, mille hulka kuulub ka toimeaine glütsürrisiin, mis on toote kaubanduslike ja farmatseutiliste omaduste aluseks. Tegemist on saponiiniga, mille sisaldus Calabria lagritsa-magusjuures on keskmiselt väiksem kui teistes liikides ja sortides. See asjaolu on ka selle sordi kaubandusliku edu põhjuseks. Hiljutised uuringud on veelgi selgemalt esile toonud erinevused Calabria lagritsa-magusjuure ja kõrvalasuvatest piirkondadest pärineva lagritsa-magusjuure vahel, eeskätt seoses glütsürrisiinhappesisaldusega, mis Calabria magusjuure puhul on tunduvalt väiksem, aga ka näiteks seoses väiksema suhkrusisaldusega. Ühes lenduvate osakeste kohta tehtud uuringus tuuakse välja selge erinevus Calabriast ja Itaalia muudest piirkondadest või välisriikidest pärineva lagritsa-magusjuure keemilise koostise vahel. Lisaks näitas võrdlus muudest riikidest pärineva lagritsa-magusjuurega Calabria lagritsa-magusjuure erilist keemilist koostist seoses fenooliühendite kvalitatiivsete ja kvantitatiivsete omadustega.

Selliseid ühendeid nagu likviritigeniin ja isolikviritigeniin on taimes väga vähesel hulgal, erinevalt ühendist likohalkoon A, mille kogus on suhteliselt suur ja mis samas teistest sortidest võetud proovides puudub täiesti või esineb üksnes koos ühendiga likohalkoon B.

Geograafilise asendi ja pinnavormide tõttu on Calabria näol tegemist täiesti kordumatu eripärase piirkonnaga, mis on muu Itaaliaga võrreldes ainulaadne. Itaalia nn saapa ninal asuvat Calabriat käsitatakse pika ja kitsa poolsaarena, mille rannajoone pikkus on ligikaudu 800 km. Mõningate tegurite poolest on see piirkond võrreldav Pugliaga, samas on see siiski täiesti teistsugune.

Kõrged Apenniini mäeahelikud jaotavad Calabria pikisuunaliselt kaheks osaks, mis on Itaalia piirkondade puhul täiesti harukordne. Calabria geograafiline asend ja eripärane reljeef loovad ülejäänud poolsaarega võrreldes ainulaadsed ja väga iseloomulikud bioloogilised, mullastikulised ja klimaatilised eritingimused, mida kinnitavad mitmes teadusuuringus esitatud aastased keskmised temperatuurid, temperatuurikõikumised, niiskus, sademete jagunemine aasta lõikes, tuuled, päikesevalgus, päikesekiirgus ja sellest tulenevalt ka pinnase temperatuur.

Sajandite vältel on eriline keskkond avaldanud vaadeldavale liigile tugevat kohastumissurvet, olles seega selektiivseks mõjuriks, ja soodustanud spetsiifilisele kemotüübile vastava keemilise koostise, toiteväärtusega seotud omaduste ja maitseomadustega taime „Liquirizia di Calabria“ väljakujunemist.

See lagritsa-magusjuure liik on Calabria üheks eristavaks tunnuseks, mis on mitme dokumendi põhjal olnud tuntud juba XVII sajandist. Näiteks võib tuua 1903. aastast pärineva kuulsa „Trattato di terapeutica e farmacologia“ („Traktaat arstiteadusest ja farmakoloogiast“) I köite, kus on märgitud, et „…taimeliik, millest see pärineb, on Euroopa edelaosas kasvav liblikõieliste sugukonda kuuluv Glycyrrhiza glabra… Mõnikord on taimejuure kohta kasutatud ka nimetust „Liquirizia di Calabria“, et eristada seda Venemaalt pärinevast heledamast lagritsa-magusjuurest, mille liiginimetuseks on Glycyrrhiza Glandulifera või Echinata ja mis kasvab Euroopa kaguosas“. Lisaks sellele on kuulsa Encyclopaedia Britannica neljateistkümnendas väljaandes (1928) märgitud järgmist: „…The preparation of the juice is a widely extended industry along the Mediterranean coast, but the quality best appreciated in Great Britain is Made in Calabria…“ („Magusjuuremahla valmistamine on Vahemere rannikul laialdaselt levinud tegevus, kuid Suurbritannias kõige kõrgemalt hinnatud kvaliteediga mahl on valmistatud Calabrias…“). Encyclopaedia Britannicas esitatud seisukohta kinnitab ka Ameerika Ühendriikide riigidepartemangu raport pealkirjaga „The licorice plant“ (1985).

Nimetus „Liquirizia di Calabria“ tähistab mitmekülgset toodet, mis on looduse ja sajandite vältel toimunud inimtegevuse koosmõju tulemus ning mis kehastab õnnestunult Calabria piirkonna traditsiooni, millest annab tunnistust näiteks XVIII sajandi lõpust pärinev Richard de Saint-Noni maal teoses „Stato delle persone in Calabria“ (Calabria elanike elu-olu), 1864; Vincenzo Padula kirjeldus „I concari“ (Lagritsajuure kasvatajad) SVIMEZi dokumendis „Piante officinali in Calabria: presupposti e prospettive“ (Calabria ravimtaimed: põhimõtted ja perspektiivid), 1951; Gennaro Matacena 1986. aasta artikkel „Pece e liquirizia nei casali cosentini del Settecento: forma d’industrie e forze di lavoro d’Augusto Placanica“ (Vaik ja magusjuur Consenza maapiirkondades XVIII sajandil: Augusto Plascanica tööstus- ja käsitööettevõtted), 1980; Vittorio Marzi et al, kogumik „La dolce industria -, Conci e liquirizia in provincia di Cosenza dal XVIII al XX secolo“ (Magusjuure töökojad ja magusjuure tootmine Cosenza provintsis XVIII–XX sajandil), 1991; lisaks palju muid 1700. ja 2000. aasta vahel ilmunud tekste. Alates XVIII sajandi teisest poolest on magusjuurt kasvatatud Joonia mere rannikul, eeskätt piirkonna põhjapoolsemas osas Lucaniaga piirnevatel aladel ning eriti suurel määral suurel Sybarise tasandikul alates Crotonest kuni Reggio Calabriani. Kuid magusjuurt kasvatati olulisel määral ka Crati jõe orus, mis kulgeb alates Cosenzast Sybarise tasandikul, ning suurtel Türreeni mere poole jäävatel rannikualadel.

Viide tootespetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Qualità“ [Kvaliteet] (ekraanil ülal paremal), seejärel „Prodotti DOP IGP STG“ („KPNi, KGT või GTE tooted“; ekraanil vasakus ääres) ja lõpuks „Disciplinari di Produzione all’esame dell’UE“ („ELile hindamiseks esitatud tootespetsifikaadid“).